b"\n_START_ARTICLE_\nAuriana\n_START_SECTION_\nNutrici\xc3\xb3 i gastronomia\n_START_PARAGRAPH_\nLa g\xc3\xadrgola orellana \xc3\xa9s, com el cep i altres bolets, una font important de seleni. El seleni \xc3\xa9s molt important per al metabolisme hum\xc3\xa0, i ha demostrat ser un dels micronutrients que posseeixen un major efecte antioxidant i de protecci\xc3\xb3 contra alguns tipus de c\xc3\xa0ncer. Tant la g\xc3\xadrgola com la g\xc3\xadrgola de panicat tenen un alt contingut en polisac\xc3\xa0rids i tenen una acci\xc3\xb3 beneficiosa sobre el sistema immunol\xc3\xb2gic._NEWLINE_Comparteix amb la resta de bolets comestibles el fet de contenir un tipus de gl\xc3\xbacids que els enzims humans no poden digerir, per\xc3\xb2 que poden ser fermentats parcialment pels bacteris del c\xc3\xb2lon de manera que es comporten a l'aparell digestiu hum\xc3\xa0 de manera similar a la fibra aliment\xc3\xa0ria. La fibra i aquests gl\xc3\xbacids s'inflen amb l'aigua i regulen el tr\xc3\xa0nsit intestinal. Els bolets tamb\xc3\xa9 augmenten l'excreci\xc3\xb3 d'\xc3\xa0cids biliars i tenen propietats antioxidants i hipocolesterolemiants._NEWLINE_La g\xc3\xadrgola orellana \xc3\xa9s un bolet molt apreciat a la gastronomia, per\xc3\xb2 una mica menys que un altre Pleurotus, la g\xc3\xadrgola de card (Pleurotus eryngii)."